b"\n_START_ARTICLE_\nHotel Canaleta\n_START_SECTION_\nDescripci\xc3\xb3\n_START_PARAGRAPH_\nSituat dins del nucli urb\xc3\xa0 de la poblaci\xc3\xb3 d'Espolla, a la banda nord del terme i a llevant de la pla\xc3\xa7a Joan Camps i Subirats, tamb\xc3\xa9 coneguda com la pla\xc3\xa7a del Dolmen._NEWLINE_Edifici rehabilitat de planta rectangular, format per diversos cossos adossats, i amb un gran jard\xc3\xad a la part posterior. L'edifici principal presenta la coberta de teula de dues vessants i est\xc3\xa0 distribu\xc3\xaft en planta baixa i dos pisos. La fa\xc3\xa7ana principal presenta les obertures majorit\xc3\xa0riament emmarcades en pedra. A la planta baixa destaca el portal d'acc\xc3\xa9s a l'interior, d'arc rebaixat adovellat i amb els brancals bastits amb carreus de pedra. Damunt les dovelles t\xc3\xa9 gravada la seg\xc3\xbcent inscripci\xc3\xb3: EN NOM DE D\xc3\x89U Y DE SANT ANDREV. PAV SERRA Y MORELL ME FECIT DIE 17 JENER ANY 1769. Damunt seu hi ha un balc\xc3\xb3 exempt amb el finestral de sortida rectangular. Al seu costat, una finestra amb l'ampit motllurat i sobresortit. Al segon pis hi ha dues finestres, una de rectangular amb l'ampit motllurat i una altra d'arc rebaixat adovellada i amb els brancals fets de carreus. A l'interior, l'edifici presenta dues crugies perpendiculars a la fa\xc3\xa7ana principal, cobertes amb voltes de ma\xc3\xb3 i de pedruscall._NEWLINE_La construcci\xc3\xb3 est\xc3\xa0 arrebossada i emblanquinada.\n_START_SECTION_\nHist\xc3\xb2ria\n_START_PARAGRAPH_\nCasal constru\xc3\xaft vers el 1769 tal com ho testimonia la inscripci\xc3\xb3 que s'aprecia a la porta d'entrada. Hi ha const\xc3\xa0ncia que la fa\xc3\xa7ana principal estava decorada amb uns esgrafiats amb motius rombo\xc3\xafdals policroms, actualment desapareguts."